Spoločné vyhlásenie Národnej rady Slovenskej republiky k pamätnému dňu obetí holokaustu a rasového násilia a proti prejavom extrémizmu a neznášanlivosti

Schválené Národnou radou Slovenskej republiky
uznesením zo 6. septembra 2006 č. 57

My poslanci Národnej rady Slovenskej republiky pri príležitosti blížiaceho sa pamätného dňa obetí holokaustu a rasového násilia a v dôsledku niektorých udalostí, ktoré sa stali na Slovensku i v susednom Maďarsku, cítime morálnu povinnosť odsúdiť všetky prejavy extrémizmu a rasovej neznášanlivosti. Z úcty k nadchádzajúcemu významnému dňu a zároveň v mene pamiatky všetkých obetí rasového násilia nemôžeme ponechať bez pozornosti ani ojedinelé prejavy rasovej, etnickej alebo národnostnej intolerancie v slovenskej spoločnosti. Považujeme za potrebné zdôrazniť, že nebudeme tolerovať žiadne prejavy xenofóbie a extrémizmu či už na území Slovenskej republiky, alebo v okolitých krajinách. 

  Sme si vedomí, že napriek tomu, že slovenská spoločnosť je hodnotovo vyspelou a vo všeobecnosti otvorenou a tolerantnou, v určitej – aj keď len v úplne okrajovej – časti spoločnosti prežívajú nálady intolerancie voči občanom inej národnosti, rasy či etnika žijúcim na území Slovenskej republiky. Skúsenosti
s prejavmi rasovej či etnickej neznášanlivosti sú známe v celej Európe, ktorej ďalší rozvoj je podmienený dobrým občianskym spolunažívaním a kultivovaním vzájomných vzťahov. Je úlohou jednotlivých vlád vyrovnať sa s prípadnými prejavmi netolerancie a s rôznymi formami extrémistických činov. 

Ak sa obraz otvorenej a tolerantnej spoločnosti pokúša rozbiť niekoľko nezodpovedných a neprispôsobivých jednotlivcov či už prejavmi násilia, alebo rozdúchavaním národnostných vášní, takéto činy a gestá rázne odsudzujeme. V tejto súvislosti chceme zdôrazniť, že Slovenská republika – ako zvrchovaný štát so suverénnou vládou – je schopná samostatne čeliť akýmkoľvek prejavom extrémizmu a etnickej neznášanlivosti. Vláda na extrémistické činy bezodkladne reaguje pomocou represívnych zložiek štátu a v rámci objektívnych možností predchádza prejavom trestných činov s rasovým podtónom.

Vyhlasujeme, že budeme veľmi opatrne a uvážlivo narábať s témou národnostných vzťahov, nebudeme z účelového otvárania tejto témy vytĺkať politický kapitál a budeme naďalej politicky prispievať k udržiavaniu korektného občianskeho spolunažívania na území Slovenskej republiky.